CELEX: 
Language: da
Date: 2017-12-18 00:00:00
Title: KOMMISSIONENS DELEGEREDE FORORDNING (EU) …/… om de nærmere bestemmelser for gennemførelsen af landingsforpligtelsen for så vidt angår fiskeri efter torsk og rødspætte i Østersøen

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Et af de vigtigste mål med den fælles fiskeripolitik er gradvis at bringe udsmid til ophør i alt EU-fiskeri, ved at der indføres en landingsforpligtelse i henhold til forordning (EU) nr. 1380/2013 om den fælles fiskeripolitik
                  1
               . En sådan forpligtelse har til formål at udnytte ressourcerne bedre og at indfri offentlighedens forventning om ikke længere at smide salgbare fisk ud i havet igen. I den konsekvensanalyse
                  2
               , der blev udarbejdet i forbindelse med den seneste reform af den fælles fiskeripolitik, konstateres det, at omfanget af udsmid er en vigtig grund til, at den fælles fiskeripolitik ikke er miljømæssigt bæredygtig.
            
            
               I henhold til artikel 15, stk. 1, litra a), i grundforordningen for den nye fælles fiskeripolitik gælder landingsforpligtelsen i Østersøen fra den 1. januar 2015 for alle arter, der er omfattet af fangstbegrænsninger, og som fanges i fiskeriet efter små pelagiske arter, dvs. fiskeriet efter sild og brisling samt fiskeri til industriformål i Østersøen. I henhold til artikel 15, stk. 1, litra b), i nævnte forordning gælder landingsforpligtelsen også for fangster i fiskeriet efter laks fra ovennævnte dato. Desuden gælder landingsforpligtelsen i henhold til samme bestemmelse fra den 1. januar 2015 for arter, som karakteriserer fiskeriet, og fra den 1. januar 2017 for alle andre arter i EU-farvandene i Østersøen samt for andre arter, der er underlagt fangstbegrænsninger. Torsk anses for at være en art, der karakteriserer visse former for fiskeri i Østersøen. Rødspætte fanges primært som bifangst i visse former for fiskeri efter torsk og er underlagt fangstbegrænsninger. Derfor gælder landingsforpligtelsen for torsk fra den 1. januar 2015 og for rødspætte fra den 1. januar 2017. 
            
            
               Den fælles fiskeripolitik indeholder også en række bestemmelser, som skal lette gennemførelsen af landingsforpligtelsen. Den indeholder specifikke fleksibilitetsmekanismer, som skal aktiveres gennem flerårige planer eller, hvis der ikke er fastsat sådanne flerårige planer, gennem såkaldte udsmidsplaner. Disse udsmidsplaner betragtes som en midlertidig foranstaltning, der højst må gælde i tre år. Udsmidsplanerne er udarbejdet på grundlag af fælles henstillinger, som grupper af medlemsstater fra den samme region eller det samme havområde er nået til enighed om. 
            
            
               Den første udsmidsplan blev fastlagt ved forordning (EU) nr. 1396/2014, og den anvendes i forbindelse med landingsforpligtelsen for torsk, sild, brisling, laks og rødspætte i Østersøen. Forordningen blev vedtaget i 2014 og anvendes indtil udgangen af 2017.
            
            
               Forordning (EU) 2016/1139 om den første flerårige forvaltningsplan efter reformen af den fælles fiskeripolitik blev vedtaget i 2016 og gælder for torske-, silde- og brislingebestandene. Den indeholder også bestemmelser, der gælder for rødspættebestandene. 
            
            
               Kommissionen fik ved forordning (EU) 2016/1139 tillagt beføjelse til at vedtage delegerede retsakter i henhold til artikel 18 i forordning (EU) nr. 1380/2013 med henblik på at fastsætte specifikke bestemmelser, der skal anvendes i forbindelse med landingsforpligtelsen, nemlig følgende:
            
            
               (1)Undtagelser fra landingsforpligtelsen for arter med høj overlevelsesrate, når de genudsættes i havet.
            
            
               (2)De minimis-undtagelser fra landingsforpligtelsen, der kan indrømmes i tilfælde, hvor a) den videnskabelige dokumentation viser, at det er meget vanskeligt at opnå øget selektivitet, eller b) for at undgå uforholdsmæssige omkostninger ved håndtering af uønskede fangster.
            
            
               (3)Bestemmelser om fangstdokumentation. 
            
            
               (4)Bevarelsesmæssige mindstereferencestørrelser med henblik på at sikre beskyttelsen af unge marine organismer.
            
            
               Den flerårige forvaltningsplan (forordning (EU) 2016/1139) gælder ikke for bestandene af laks, hvorfor landingsforpligtelsen for denne bestand derfor fortsat bør gennemføres ved, at der vedtages en delegeret retsakt i henhold til artikel 15, stk. 6, i forordning (EU) nr. 1380/2013.
            
            
               2.HØRINGER FORUD FOR RETSAKTENS VEDTAGELSE
            
            
               For at gennemføre den regionale tilgang har medlemsstaterne omkring Østersøen oprettet et regionalt forum for fiskeri i Østersøen (Baltfish). Principperne og arbejdsmetoderne for Baltfish blev fastlagt i et aftalememorandum, som blev underskrevet den 13. december 2013 af ministrene med ansvar for fiskeri i hver af EU-medlemsstaterne rundt om Østersøen. 
            
            
               Under arbejdet med de to fælles henstillinger konsulterede Baltfish Det Rådgivende Råd for Østersøen og andre interessenter. Dele af udsmidsplanen for Østersøen blev drøftet med Det Rådgivende Råd for Østersøen på et teknisk møde, der blev afholdt den 13. juni 2013 i København, og på seminarer, der blev afholdt inden for rammerne af Baltfishforummet den 29. april 2014 i Riga og den 26. april 2017 i Berlin. 
            
            
               Baltfish noterede sig også rådgivningen fra Den Videnskabelige, Tekniske og Økonomiske Komité for Fiskeri (STECF), som har vejledt medlemsstaterne om alle elementerne i udsmidsplanerne på særligt indkaldte ekspertgruppemøder (EWG), nemlig EWG 13-23
                  3
               , EWG13-17
                  4
               , EWG 14-06
                  5
                og EWG 17-03
                  6
               , der blev afholdt i henholdsvis 2013, 2014 og 2017. Indbudte eksperter deltog i møderne sammen med observatører fra de rådgivende råd og medlemsstaterne. 
            
            
               Hovedelementerne i de endelige fælles henstillinger, der er forelagt Kommissionen, vedrører definitionen af de berørte typer fiskeri, undtagelser begrundet i høje overlevelsesrater og fastsættelse af den bevarelsesmæssige mindstereferencestørrelse for torsk. STECF evaluerede disse elementer på sit plenarmøde den 7.-14. juli 2014
                  7
                og den 10.-14. juli 2017
                  8
               . 
            
            
               Hvad angår de specifikke elementer konkluderede STECF, at begge fælles henstillinger overordnet set indeholdt de fleste af de oplysninger, der er nødvendige for at kunne vurdere de nærmere bestemmelser for gennemførelsen af landingsforpligtelsen.
            
         
         
            
               For så vidt angår den undtagelse, der er begrundet i en høj overlevelsesrate for torsk og rødspætte fanget med fælder, tejner/kurve, ruser, og bundgarn konkluderede STECF, at fordi sådanne redskaber fungerer ved at fange fisk i et faststående net modsat fangst ved hjælp af indfiltring eller kroge, er det rimeligt at antage, at dødeligheden ved anvendelsen af disse redskaber også vil være lav, typisk under 10 %. Dog anbefalede STECF, at der bør foretages yderligere undersøgelser for at bekræfte, hvorvidt denne antagelse er gyldig, og se nærmere på de forskellige aspekter af håndteringspraksis og de fremherskende miljøforhold. I forbindelse med undtagelsen for udsmid af rødspætte vil det også være nyttigt at have mere detaljerede oplysninger til rådighed med henblik på at vurdere repræsentativiteten og kvaliteten af det opnåede skøn over overlevelsesraten ved udsmid. 
            
            
               I den fælles henstilling nævnes desuden behovet for at undtage visse fangster grundet lovgivning vedrørende fiskevarer, der er uegnede til konsum og foder, dvs. forordning (EF) nr. 853/2004
                  9
                og forordning (EF) nr. 1881/2006
                  10
               . En sådan undtagelse falder dog uden for udsmidsplanernes anvendelsesområde som fastsat i artikel 15, stk. 5, i forordning (EU) nr. 1380/2013, og kan derfor ikke indgå i fælles henstillinger, der fremsættes inden for rammerne af den fælles fiskeripolitik. Denne undtagelse er derfor ikke medtaget i nærværende forordning.
            
            
               For så vidt angår den bevarelsesmæssige mindstereferencestørrelse for torsk, konkluderede STECF, at der kan være fornuftige biologiske grunde til at reducere mindstestørrelsen med henblik på at reducere det nuværende omfang af udsmid. I henhold til landingsforpligtelsen ville en fastsættelse af den bevarelsesmæssige mindstereferencestørrelse for torsk på 35 cm reducere mængden af fangster, som ikke må sælges til konsum. Der var ingen argumenter vedrørende første gydning, som understøttede en bevarelsesmæssig referencestørrelse på 38 cm i Østersøen.
            
            
               På grundlag af STECF's evaluering og Kommissionens tjenestegrenes interne vurdering og efter præcisering af visse punkter i den fælles henstilling mener Kommissionen, at begge fælles henstillinger, der er forelagt, er i overensstemmelse med artikel 15, stk. 6, i forordning (EU) nr. 1380/2013 som beskrevet ovenfor. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Det vigtigste retlige skridt består i at vedtage foranstaltninger til at lette gennemførelsen af landingsforpligtelsen.
            
            
               I forordningen præciseres de arter og typer fiskeri, der vil være omfattet af særlige regler, og der fastsættes undtagelser begrundet i høje overlevelsesrater og bevarelsesmæssige mindstereferencestørrelser for torsk. 
            
            
               Retsgrundlag
            
            
               Artikel 7 i Europa-Parlamentets og Rådets forordning (EU) 2016/1139.
            
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
            
               Forslaget ligger inden for rammerne af de delegerede beføjelser, der er tillagt Kommissionen ved artikel 7, stk. 1, i forordning (EU) 2016/1139, og går ikke videre, end hvad der er nødvendigt for at opfylde formålet med nævnte bestemmelse.
            
            
               Reguleringsmiddel/reguleringsform
            
            
               Foreslået retsakt: Kommissionens delegerede forordning.
            
            
               Andre midler ville ikke være hensigtsmæssige af følgende årsag: Kommissionen har fået tillagt beføjelse til ved delegerede retsakter at vedtage en udsmidsplan. Medlemsstater med en direkte forvaltningsmæssig interesse har indgivet en fælles henstilling. De foranstaltninger, der er indeholdt i den fælles henstilling og medtaget i dette forslag, bygger på den bedste tilgængelige videnskabelige rådgivning og opfylder alle de relevante krav i artikel 18, stk. 5, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
            
               af 18.12.2017
            
            
               om de nærmere bestemmelser for gennemførelsen af landingsforpligtelsen for så vidt angår fiskeri efter torsk og rødspætte i Østersøen
            
         
         
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2016/1139 om en flerårig plan for torske-, silde- og brislingebestandene i Østersøen og fiskeriet, der udnytter disse bestande, om ændring af Rådets forordning (EF) nr. 2187/2005 og om ophævelse af Rådets forordning (EF) nr. 1098/2007
                  11
               , særlig artikel 7, og
            
            
               ud fra følgende betragtninger:
            
            
               (1)Målet med Europa-Parlamentets og Rådets forordning (EU) nr. 1380/2013
                  12
                er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger. 
            
            
               (2)I henhold til artikel 15, stk. 1, litra a), i forordning (EU) nr. 1380/2013 gælder landingsforpligtelsen fra den 1. januar 2015 for fiskeriet efter sild og brisling samt fiskeri til industriformål.
            
            
               (3)I henhold til artikel 15, stk. 1, litra b), i forordning (EU) nr. 1380/2013 gælder landingsforpligtelsen, for så vidt angår fiskeri i Østersøen, der ikke er omfattet af artikel 15, stk. 1, litra a), i samme forordning fra den 1. januar 2015 for arter, der karakteriserer det pågældende fiskeri, og fra den 1. januar 2017 for arter, der er underlagt fangstbegrænsninger. Torsk anses for at være en art, der karakteriserer visse former for fiskeri i Østersøen. Rødspætte fanges primært som bifangst i visse former for fiskeri efter torsk. I henhold til artikel 15, stk. 1, litra b), i forordning (EU) nr. 1380/2013 gælder landingsforpligtelsen for torsk fra den 1. januar 2015 og for rødspætte fra den 1. januar 2017.
            
            
               (4)I artikel 15, stk. 6, i forordning (EU) nr. 1380/2013 fastsættes det, at hvis der ikke vedtages en flerårig plan for det pågældende fiskeri, tillægges Kommissionen beføjelse til at vedtage en plan for udsmid, der på midlertidig basis indeholder de nærmere bestemmelser for gennemførelsen af landingsforpligtelsen.
            
            
               (5)Ved Kommissionens forordning (EU) nr. 1396/2014
                  13
                fastsættes der en udsmidsplan for fiskeriet efter laks, sild, brisling og torsk i Østersøen. Udsmidsplanen omfatter bl.a. en undtagelse fra landingsforpligtelsen for torsk og laks begrundet i de høje overlevelsesrater, der er påvist for disse arter, jf. artikel 15, stk. 4, litra b), i forordning (EU) nr. 1380/2013. Forordning (EU) nr. 1396/2014 udløber den 31. december 2017. 
            
            
               (6)Ved forordning (EU) 2016/1139 vedtages en flerårig plan for torske-, silde- og brislingebestandene i Østersøen og fiskeriet, der udnytter disse bestande. Den flerårige plan indeholder også bestemmelser, der gælder for rødspættebestandene. Ved artikel 7, stk. 1, i forordning (EU) 2016/1139 tillægges Kommissionen beføjelser til at vedtage bestemmelser vedrørende landingsforpligtelsen ved hjælp af delegerede retsakter på grundlag af fælles henstillinger, som medlemsstaterne udarbejder i samråd med de relevante rådgivende råd.
            
            
               (7)Danmark, Tyskland, Estland, Letland, Litauen, Polen, Finland og Sverige har direkte interesse i spørgsmål vedrørende fiskeriforvaltning i Østersøen. Den 31. maj 2017 forelagde disse medlemsstater en fælles henstilling
                  14
                for Kommissionen efter høring af Det Rådgivende Råd for Østersøen og indhentning af videnskabelige bidrag fra relevante videnskabelige organer. 
            
            
               (8)Det foreslås i den fælles henstilling, at den undtagelse fra landingsforpligtelsen for torsk og rødspætte, der er fanget med fælder, tejner/kurve, ruser og bundgarn samt den bevarelsesmæssige mindstereferencestørrelse, som er fastsat i forordning (EU) nr. 1396/2014, fortsat bør anvendes efter den 31. december 2017. 
            
            
               (9)Den fælles henstilling er baseret på videnskabelig dokumentation for høje overlevelsesrater, som det regionale forum for fiskeri i Østersøen (Baltfish) har leveret, og som Den Videnskabelige, Tekniske og Økonomiske Komité for Fiskeri (STECF) har gennemgået.
            
            
               (10) STECF bemærkede, at det ville være nyttigt at have mere detaljerede oplysninger om rødspætte til rådighed med henblik på at vurdere repræsentativiteten og kvaliteten af skønnet over overlevelsesraten ved udsmid. STECF konkluderede også, at fordi sådanne redskaber fanger fiskene i et faststående net modsat fangst ved hjælp af indfiltring eller kroge, kan det med rimelighed antages, at dødeligheden ved anvendelsen af disse redskaber vil være lav.
            
            
               (11)De foranstaltninger, der foreslås i den fælles henstilling, er i overensstemmelse med artikel 15, stk. 6, i forordning (EU) nr. 1380/2013, og de bør derfor i overensstemmelse med samme forordnings artikel 18, stk. 3, indgå i nærværende forordning. 
            
            
               (12)I henhold til artikel 15, stk. 10, i forordning (EU) nr. 1380/2013 og artikel 7, litra d) i forordning (EU) 2016/1139 kan der fastsættes bevarelsesmæssige mindstereferencestørrelser med det mål for øje at beskytte unge marine organismer. Den mindstereferencestørrelse for torsk på 35 cm, der er indført ved forordning (EU) nr. 1396/2014 bør fortsat gælde, idet STECF har konkluderet, at der kan være fornuftige biologiske grunde til at fastsætte den bevarelsesmæssige mindstereferencestørrelse til 35 cm.
            
            
               (13)I forordning (EU) 2016/1139 fastsættes der ikke en tidsbegrænsning for anvendelsen af undtagelser fra landingsforpligtelsen, der er begrundet i en høj overlevelsesrate. Det bør dog sikres, at virkningen af sådanne undtagelser vurderes regelmæssigt på baggrund af den bedste tilgængelige videnskabelige rådgivning. Hvis der fremkommer nye oplysninger, bør undtagelsen revideres i overensstemmelse hermed.
            
            
               (14)I henhold til artikel 16, stk. 2, i forordning (EU) 2016/1139 tillægges Kommissionen beføjelse til at vedtage delegerede retsakter vedrørende landingsforpligtelsen for en periode på fem år fra den 20. juli 2016. Virkningen af undtagelser fra landingsforpligtelsen, der er begrundet i en høj overlevelsesrate, bør derfor revideres, senest det tredje år, denne forordning finder anvendelse.
            
            
               (15)Eftersom forordning (EU) nr. 1396/2014 udløber den 31. december 2017, bør nærværende forordning anvendes fra den 1. januar 2018 —
            
            
               VEDTAGET DENNE FORORDNING:
            
         
         
            
               Artikel 1
                  Genstand og anvendelsesområde
            
            
            
               Denne forordning fastsætter de nærmere bestemmelser for gennemførelsen af landingsforpligtelsen for torsk og rødspætte, der fanges i fiskeriet efter sild, brisling og torsk i Østersøen.
            
            
               Artikel 2
                  Definitioner
            
            
               I denne forordning forstås ved:
            
            
               1) "Østersøen": ICES-afsnit IIIb, IIIc og IIId som defineret i bilag III til Europa-Parlamentets og Rådets forordning (EF) nr. 218/2009
                  15
               .
            
            
               Artikel 3
                  Undtagelse begrundet i høj overlevelsesrate 
            
            
               1.Uanset artikel 15, stk. 1, i forordning (EU) nr. 1380/2013 anvendes landingsforpligtelsen ikke for torsk og rødspætte, der er fanget i fælder, tejner/kurve, ruser og bundgarn i fiskeriet efter sild, brisling og torsk. 
            
            
               2. Sådanne arter, der fanges uden kvote eller under den bevarelsesmæssige mindstereferencestørrelse med de redskaber, der er omhandlet i stk. 1, genudsættes i havet.
            
            
               Artikel 4
                  Bevarelsesmæssige mindstereferencestørrelser
            
            
               Den bevarelsesmæssige mindstereferencestørrelse for torsk i Østersøen er 35 cm.
            
            
               Artikel 5
                  Afsluttende bestemmelser
            
            
               1. Senest den 1. marts 2019 fremsender medlemsstater med en direkte forvaltningsmæssig interesse oplysninger til Kommissionen, der gør det muligt at vurdere repræsentativiteten og kvaliteten af skønnet over overlevelsesraten ved udsmid af rødspætte, der er fanget med fælder, tejner/kurve, ruser og bundgarn. 
            
            
               2. Den Videnskabelige, Tekniske og Økonomiske Komité for Fiskeri (STECF) vurderer de i stk. 1 omhandlede oplysninger senest den 1. august 2019.
            
            
               Artikel 6
                  Revision af undtagelser begrundet i høj overlevelsesrate
            
            
               På baggrund af rådgivning fra STECF evaluerer Kommissionen virkningen af undtagelser begrundet i en høj overlevelsesrate for de pågældende bestande og for fiskeriet efter disse bestande, senest i det tredje år, hvor denne forordning finder anvendelse.
            
            
               Artikel 7
                  Ikrafttræden
            
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2018.
            
         
         
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 18.12.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 354 af 28.1.2013, s. 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf.
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805.
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf.
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        EUT L 139 af 30.4.2004, s. 55. 
               
               
                  
                     (10)
                  
                        EUT L 364 af 20.12.2006, s. 5.
               
               
                  
                     (11)
                  
                        EUT L 191 af 15.7.2016, s. 1.
               
               
                  
                     (12)
                  
                        Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
               
               
                  
                     (13)
                  
                        Kommissionens delegerede forordning (EU) nr. 1396/2014 af 20. oktober 2014 om fastsættelse af en udsmidsplan for Østersøen (EUT L 370 af 30.12.2014, s. 40).
               
               
                  
                     (14)
                  
                        "BALTFISH High Level Group Joint Recommendation on the Outline of a Discard Plan for the Baltic Sea" (fælles henstilling fra Baltfishforummets gruppe på højt niveau om den skitserede udsmidsplan for Østersøen), fremsendt den 31. maj 2017.
               
               
                  
                     (15)
                  
                        Europa-Parlamentets og Rådets forordning (EF) nr. 218/2009 af 11. marts 2009 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav (EUT L 87 af 31.3.2009, s. 70).